কোর্ট রিপোর্টারপ্রকৌশলী আবদুল হামিদ হত্যা মামলার পলাতক দুই আসামিসহ ৫ আসামিকে রাজনৈতিক হয়রানিমূলক মামলার বিবেচনায় এনে খালাস দেয়া হয়েছে। সরকার এ মামলাটি রাজনৈতিক মামলা হিসেবে চিহ্নিত করে আসামিদের অব্যাহতি দেয়ার জন্য আদালতে সুপারিশ করে। সরকারের এ আবেদনের প্রেক্ষিতে গতকাল ঢাকার ২নং দ্রুত বিচার  আদালতের বিচারক কানিজ আকতার নাসরিনা খানম আসামি শাহীন মোল্লা, তার বড় ভাই শরীফ মোল্লা, বাবা জয়নাল আবেদীন মোল্লা, ইকবাল সিদ্দিকী ও হুমায়ুন কবীরকে মামলা থেকে অব্যাহতি দেন। আদালতের এ আদেশে ক্ষুব্ধ প্রতিক্রিয়া ব্যক্ত করে বাদীর আইনজীবীরা সাংবাদিকদের বলেন, নিহত ব্যক্তি এবং আসামিদের মধ্যে কেউই কোনো রাজনীতির সঙ্গে জড়িত ছিলেন না। অরাজনৈতিক একটি মামলাকে রাজনৈতিক বিবেচনায় এনে আসামিদের অব্যাহতি দেয়া হলে আইন-আদালতের আর প্রয়োজন হবে না। যে সরকার ক্ষমতায় আসবে তারাই রাজনৈতিক বিবেচনায় আদালত চালাবে। বাদীপক্ষের আইনজীবী  অ্যাডভোকেট হাবিবুর রহমান দুলাল সাংবাদিকদের বলেন, ফৌজদারি কার্যবিধি অনুযায়ী কোনো পলাতক আসামির বিরুদ্ধে মামলা প্রত্যাহার করা যায় না। প্রত্যাহার করতে হলে আসামি আদালতে উপস্থিত থাকার বাধ্যবাধকতা রয়েছে। ২০০৫ সালের ২৯ জানুয়ারি রাজধানীর দক্ষিণখানের নিজ বাড়িতে খুন হন স্থানীয় সরকার প্রকৌশল বিভাগের (এলজিইডি) প্রকৌশলী আবদুল হামিদ। ভোররাতে বাড়ির গ্রিল কেটে দুর্বৃত্তরা বাড়িতে ডাকাতি করতে ঢুকে হামিদকে গুলি করে হত্যা করে মালামাল লুট করে নিয়ে যায়। হামলার সময় হামিদের মেয়ে ফারহানা চিত্কার করলে তাকেও গুলি করা হয়।  হামিদের স্ত্রী সাইদা হামিদ ঘটনার দিনই প্রতিবেশী জয়নাল আবেদীন মোল্লাসহ পাঁচজনের বিরুদ্ধে উত্তরা থানায় মামলা করেন। আসামিদের বাড়ি থেকে পুলিশ ডাকাতির মালামালও উদ্ধার করে বলে পুলিশের প্রতিবেদনে বলা হয়েছে। গত ২৮ অক্টোবর স্বরাষ্ট্র মন্ত্রণালয়ের সিদ্ধান্তের পরিপ্রেক্ষিতে এ মামলার সব আসামির খালাস চেয়ে রাষ্ট্রপক্ষ আদালতে আবেদন করে। বাদীপক্ষের অপর আইনজীবী আওয়ামী আইনজীবী পরিষদের নেতা আলী হোসেন সাংবাদিকদের বলেন, আসামিরা নিজেরা তো নয়ই, এমনকি তাদের পরিবারের কোনো সদস্যও কখনও আওয়ামী লীগের সঙ্গে যুক্ত ছিলেন না। এটি  রাজনৈতিক হয়রানিমূলক মামলা নয়। একটি হত্যা মামলাকে রাজনৈতিক মামলা হিসেবে প্রত্যাহার করা হলে আইনের শাসনের ব্যত্যয় ঘটবে।  http://www.amardeshonline.com/pages/details/2010/12/29/60426